Politi og brandvæsen rykkede mandag aften til Løgstør, hvor et glemt stearinlys var årsag til kraftig røg- og sodudvikling.

Det er blevet mørkt udenfor, og julen banker så småt på døren. Dermed er det højsæson for stearinlys og juledekorationer, og det er ikke bare hyggeligt, det kan også være farligt, hvis man ikke passer på. Mandag aften måtte politi og brandvæsen i hvertfald rykke ud til melding om enbrand i et hus i Løgstør. Stuen var fyldt med røg og sod, og ifølge vagtchefen ved Nordjylladns Politi, tyder alt på, at det var et glemt stearinlys, der var skyld i den kraftige røgudvikling. Lyset har formentlig sat ild til det underlag, det stod på, men heldigvis spredte ilden sig ikke, og ingen personer kom i fare. Til gengæld blev huset godt og grundigt skadet af røg og sod. Derfor lyder opfordringen fra politiet, at man altid skal tjekke en ekstra gang, om man nu har fået slukket alle sine stearinlys, inden man forlader et rum eller sit hjem.